Kronprins Frederik går Vasaloppet
Det danske kongehuset og Vasaloppet-arrangørene bekrefter at kronprins Frederik har meldt seg på styrkeprøven. - Det er alltid gøy med personer som skaper oppmerksomhet og gir ekstra krydder til dette klassiske løpet, sier Vasaloppets informasjonssjef Per Strid til BA.no. Jetset-prinsesse En annen celebritet som garantert kommer til å vekke oppsikt i løypene, er Storbritannias jetset-prinsesse Pippa Middleton - søsteren til hertuginne Kate. Også Middleton-søstrenes lillebror James (23), som er kjent for å ligge litt lavere i rampelysterrenget, stiller. Kronprinsen blir ikke den eneste dansken i langrennssporene som teller 90 kilometer. Nærmere 500 dansker har meldt seg på til årets renn, som er det 88. i rekken. Nesten 16000 løpere fra hele verden har meldt seg på totalt, de aller fleste svensker og nordmenn.Kronprins Frederik har demonstrert sine sporty sider ved flere anledninger tidligere, deriblant «Expedition Sirius 2000». Han er heller ikke den første kongelige som gir seg i kast med Vasaloppet. Sveriges kongehus har vært godt representert opp igjennom, ved kong Carl Gustaf, prins Carl Philip og prinsesse madeleine, som alle har deltatt én gang hver. I år er det ingen fra det svenske hoffet som er påmeldt. Nylig ble det klart at Petter Northug ikke kan stille på grunn av mageproblemer.
Pippa Middleton (28) kan komme til å støte på den danske kronprinsen (43) i svenske Vasaloppet søndag.